Skietgeveg buite lughawe; 4 vasFoto: SAPD Vier vermeende misdadigers wat vermoedelik betrokke is by rooftogte waartydens niksvermoedende motoriste van die OR Tambo Internasionale Lughawe na hul wonings agtervolg word, is Donderdagaand in hegtenis geneem. Lt.kol. Katlego Mogale, woordvoerder van die polisie, het gesê beamptes van die polisie se misdaadintelligensie-hoofkantoor, die Gautengse provinsiale trio-taakspan en ander rolspelers was by die inhegtenisneming betrokke. Volgens Mogale het die span inligting ontvang oor verdagtes wat by die onlangse vlaag rooftogte by die lughawe betrokke was. Beamptes het patrollie op die R24 en R21 gedoen en omstreeks 20:00 ŉ verdagte voertuig waargeneem. “Toe die beamptes probeer het om die voertuig te laat stilhou, het die insittendes op hulle losgebrand,” het Mogale gesê. “Die beamptes het teruggeskiet en die voertuig op die R21 by die Atlas-afrit reg buite die lughawe tot stilstand gedwing.” Vier verdagtes is in hegtenis geneem en daar is op drie vuurwapens beslag gelê. Die verdagtes sal binnekort in die Kempton Park-landdroshof verskyn op aanklagte van poging tot moord en die onwettige besit van vuurwapens en ammunisie. Volgens Mogale word daar tans ondersoek ingestel om te bepaal of die verdagtes met ander misdade verbind kan word. Die inhegtenisneming kom kort nadat twee verdagtes Donderdag in die vroeë oggendure op die N3 in Germiston in hegtenis geneem is. ŉ AK-47 met ammunisie in die magasyn, ŉ R5-geweer met ammunisie en ŉ 9mm-pistool met ammunisie is in hul besit gevind. In nog ŉ soortgelyke voorval is ŉ wit BMW Woensdagaand op die N12 tussen die Jet Park- en Kraft-afrit deur polisiebeamptes voorgekeer. “Die polisie het vasgestel dat die voertuig vervalste nommerplate het. Verdere ondersoek het aan die lig gebring dat die voertuig twee maande gelede in Norkem Park gekaap is,” het Mogale gesê. Daar is ook twee ongelisensieerde vuurwapens met ammunisie in die voertuig gevind. Die bestuurder is in hegtenis geneem. Fikile Mbalula, minister van polisie, het Maandag gesê ŉ veiligheidstrategie wat ten doel het om misdaad en korrupsie by die lughawe te bekamp, sal geïmplementeer word. Dit sluit onder meer in ŉ groter polisieteenwoordigheid by die lughawe, ontplooiing van Ekurhuleni-metropolisielede by die lughawe en ŉ bedryfskamer by die lughawe van waar misdaadbedrywighede voortdurend gemonitor kan word.